2018.–2019. aasta maailma karikasari murdmaasuusatamises

2018.–2019. aasta murdmaasuusatamise maailma karikasari oli 38. maailma karikasarja hooaeg. Esimene MK-etapp toimus 26. novembril 2018 Soomes Kuusamos ja viimane etapp peeti 24. märtsil 2019 Kanadas Québecis.
Ülevaade.
Hooaja avaetapil Kuusamos 26. novembril oli kavas klassikasprint. Etapil võidutses venelane Aleksandr Bolšunov, kes alistas dramaatilises finišiheitluses eelmise hooaja sprindi- ja üldkarika võitja norralase Johannes Høsflot Klæbo, kes oli võitnud sama etapi aasta varem. Bolšunovile oli see esimene sprindietapivõit. Naistest võidutses esimest korda MK-sarjas venelanna Julia Belorukova, kes oli varem MK-sarjas poodiumile jõudnud vaid korra (samal etapil aasta varem oli ta kolmas). Teisele kohale tuli rootslanna Maja Dahlqvist, kellel oli see teiseks poodiumikohaks MK-sarjas. Poodiumi kolmanda koha hõivas teine rootslanna, Ida Ingemarsdotter, kellele oli see esimeseks poodiumikohaks pärast hooaega 2015–2016. 27. novembril oli kavas meeste 15 km ja naiste 10 km distants klassikatehnikas. Meeste distantsil võidutses teist päeva järjest Bolšunov. Naiste distantsi võitis norralanna Therese Johaug, kellele see oli esimene start MK-sarjas pärast 18 kuu pikkust võistluskeeldu. Kolmanda koha sai rootslanna Ebba Andersson, kes jõudis poodiumile esmakordselt.
30. novembrist 2. detsembrini toimusid Lillehammeris kolmest etapist koosnev minituur. Esimesel päeval olid kavas vabatehnikasprindid. Meestest saavutas võidu itaallane Federico Pellegrino. Naistest võitis rootslanna Jonna Sundling, kellele see oli esimene etapivõit ja alles teiseks poodiumikohaks MK-sarjas. 1. detsembril toimusid eraldistardist vabatehnika distantsid. Meestest võttis esikoha norralane Sjur Røthe, kellele see oli teine etapivõit MK-sarjas; eelmine võit oli saavutatud neli hooaega tagasi 2015. aasta märtsis 50 km vabatehnikas. Naistest võttis hooaja teise võidu Johaug. 2. detsembril olid kavas klassikatehnikas jälitussõidud. Meestest pälvisid kolmikvõidu norrakad: Didrik Tønsethil õnnestus lõpusirgel mööduda Røthest ja võtta oma esimene suusatuurivõit MK-sarjas. Emil Iversen kaotas kahel esimesel küll minutiga, kuid suutis grupifinišis edestada teisi ja saavutada kolmas koht. MK-sarja üldarvestuses möödus Iversen Bolšunovist. Naistest võidutses Johaug, kes tõusis ka MK-sarja üldliidriks. Jälitussõitu Johaugist kahesekundilise vahega liidrina alustanud rootslanna Charlotte Kalla jäi lõpuks neljandaks.
Järgmised kaks etappi peeti Norras Beitostølenis. 8. detsembril olid kavas 30 ja 15 km vabatehnika eraldistardid. Meestest võttis hooaja teise etapivõidu Røthe. Kolmanda koha sai venelane Andrei Melnitšenko, kes sai alles esimese poodiumikoha MK-sarjas. Esikümnesse mahtusid ainult Norra ja Venemaa sportlased: kuus norrakat ja neli venelast. Naistest võidutses neljandal etapil järjest Johaug, kes edestas teise koha saanud Kallat enam kui minutiga. 9. detsembril olid kavas teatesõidud. Nii meeste kui naiste teatesõit lõppes Norra võistkondade võiduga.
15. ja 16. detsembril toimusid Šveitsis Davosis vabatehnikas vastavalt sprint ja eraldisõit vabatehnikas. Meestest sai ta sprindis hooaja esimese etapivõidu Klæbo. Kolmandale kohale tuli prantslane Baptiste Gros, kellele see oli esimeseks kohaks poodiumil pärast hooaega 2015–2016. Ka naiste sprindivõistluse võitnud rootslanna Stina Nilsson sai hooaja esimese etapivõidu. Meeste 15 km vabatehnikas saavutas oma esimese etapivõidu MK-sarjas venelane Jevgeni Belov. Naistest saavutas juba viiendat korda järjest Johaug, kelle järgnesid kaasmaalane Ingvild Flugstad Østberg ja hooaja esimese poodiumikoha saanud soomlanna Krista Pärmäkoski.
Tulemused.
MK-sarja paremusjärjestus.
Üldtabel
MK-sarja paremusjärjestus.
Üldtabel